**НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ ТУХАЙ**

**ХУУЛИЙН ТӨСЛИЙН ТАЛААРХ АЖЛЫН ХЭСГИЙН ТАНИЛЦУУЛГА**

Монгол Улсын Засгийн газраас 2023 оны 06 дугаар сарын 28-ны өдөр Улсын Их Хуралд Нийгмийнэрүүл мэндийн тусламж, үйлчилгээний тухай хуулийн төслийг өргөн мэдүүлсэн билээ.

Хуулийн төслийг хэлэлцүүлэгт бэлтгэх үүрэг бүхий ажлын хэсгийг Нийгмийн бодлогын байнгын хорооны 2023 оны 14 дүгээр тогтоолоор байгуулсан бөгөөд Ажлын хэсгийн ахлагчаар Улсын Их Хурлын гишүүн Д.Сарангэрэл, ажлын хэсгийн гишүүнээр Улсын Их Хурлын гишүүн П.Анужин, Ж.Чинбүрэн, Б.Жаргалмаа, М.Оюунчимэг нар ажиллалаа.

Ажлын хэсэгт мэргэжил, арга зүйн зөвлөгөө өгөх дэд ажлын хэсгийг мөн байгуулан ажиллалаа. Ажлын хэсэг болон ажлын дэд хэсэг өнгөрсөн хугацаанд нийт 19 удаа хуралдав.

Мөн Дархан-Уул аймгийн Нийгмийн эрүүл мэндийн төв, Сэлэнгэ аймгийн Эрүүл мэндийн газарт очиж ажиллаж, тухайн салбарт ажиллаж байгаа ажилтнуудтай уулзалт, ярилцлага зохион байгуулж, хуулийн төсөлтэй холбогдуулан санал авсан болно.

Түүнчлэн хуулийн төслийг Үндсэн хууль болон бусад хуультай нийцүүлэх, зүйл заалт хоорондын нийцлийг хангах, хуулийн төслийн бүтцийг Хууль тогтоомжийн тухай хуультай нийцүүлж өөрчлөхтэй холбогдуулан санал боловсруулах, d.parliament.mn цахим хуудсаар ирүүлсэн саналуудыг хэлэлцэх, мэргэжлийн холбоод, эрдэмтэн судлаачидтай уулзах зэрэг ажлыг хийж гүйцэтгэлээ.

Дээр дурдсан ажлын үр дүнд үндэслэн ажлын хэсгээс бэлтгэсэн 52 зарчмын, 3 багц найруулгын, хамт өргөн мэдүүлсэн хуулийн төслүүдийн талаар 10 зарчмын зөрүүтэй саналыг бэлтгэлээ. Үүнд:

1.Нийгмийн эрүүл мэндийн тусламж, үйлчилгээний зарчимд зарим асуудлыг нэмж тусгах;

2.Хуулийн төслийн бүтцийг зөв хэлбэрт оруулах;

3.Нийгмийн эрүүл мэндийн тусламж, үйлчилгээ үзүүлэх байгууллагын тогтолцоог тодорхой болгож, хэрэгжүүлэх чиг үүргийг оновчтой болгох;

4.Нийгмийн эрүүл мэндийн ажилтныг баталгааг Эрүүл мэндийн тухай хуульд заасан эрүүл мэндийн мэргэжилтэнтэй адилтгах;

5.Хүн амд эрүүл мэндийн боловсрол олгох асуудлыг Монгол Улсын хөгжлийн бодлогод тусгаж хэрэгжүүлэх;

6.Нийгмийн эрүүл мэндийн тусламж, үйлчилгээг анхан шатнаас тэргүүлэх чиглэл болгон хэрэгжүүлэх зэрэг асуудлыг тусгасан болно.

Саналын томьёоллыг Та бүхэнд хүргүүллээ.

Хэлэлцэн шийдвэрлэж өгнө үү.

АЖЛЫН ХЭСЭГ